KIRJALLINEN KYSYMYS E-0691/00 esittäjä(t): Paulo Casaca (PSE) komissiolle. Leader-ohjelman toteuttaminen Azorien itsehallintoalueella.



Virallinen lehti nro 026 E , 26/01/2001 s. 0087 - 0088



KIRJALLINEN KYSYMYS E-0691/00 esittäjä(t): Paulo Casaca (PSE) komissiolle (9. maaliskuuta 2000) Aihe: Leader-ohjelman toteuttaminen Azorien itsehallintoalueella Tutustuin 18. helmikuuta 2000 Adeliaçor-nimisen yhdistyksen kutsusta useisiin sen Leader-ohjelmasta rahoitettaviin hankkeisiin Azorien itsehallintoalueella sijaitsevassa Capelo Ilha do Faialin asutuskeskuksessa, jossa kyseinen yhdistys on toteuttanut useita 293:sta jo hyväksytystä hankkeesta. Kyseiset hankkeet kattavat suuren joukon toimia, kuten Capelinhos-tulivuoren purkausten tuhoamien asumusten korjaaminen, maaseutumatkailuhankkeiden kehittäminen, pienten matkailukeskusten parannukset, rakennusten kunnostaminen paikallisen käsityön edistämiseksi, näköalapaikkojen ja matkailijoille tarkoitettujen vaellusreittien sekä lasten leikkikenttien rakentaminen, matkailunedistämisohjelmiin liittyvät esitteet ja videokasetit, maataloustuotteiden markkinointi jne. Voidaan liioittelematta sanoa, että Leader-ohjelma muuttaa tätä maaseudun asutuskeskusta ja vaikuttaa erinomaisesti sen elämänlaadun paranemiseen ja talouden kehittymiseen. Saatoin itse havaita, että Leader-ohjelmalla on poikkeuksellisen hyvät onnistumisen mahdollisuudet, ja on vaikeata kuvitella sopivampaa välinettä maaseudun kehittämiseksi. Huomasin kuitenkin Adeliaçorin johtajien suhtautuvan hieman epäilevästi kahteen olennaiseen kysymykseen. Toinen niistä koskee Leader+ -ohjelman käynnistämisaikataulua tällä alueella ja toinen maksuaikataulua. Voisiko komissio ilmoittaa, mikä on kaikkien Leader+ -ohjelman käynnistämiseksi tällä alueella tarvittavien toimien (ohjelman hyväksyminen, jäsenvaltioiden ehdotusten määräajat, kilpailujen käynnistäminen alueella) arvioitu aikataulu? Eikö komissio katso tarpeelliseksi toteuttaa perusteellista tutkimusta yhteisön talousarviosta rahoitettavien rakennerahastojen varojen käsittelystä ja niiden kulusta hankkeen hallinnoijalle sekä tosiasiallisesti noudatetuista määräajoista, jotta olisi mahdollista ymmärtää järjestelmälliset maksujen viivästymiset? Voisiko komissio ilmoittaa, kuinka tärkeänä se pitää Leader+ -ohjelman toteuttamista syrjäisimpien alueiden kaikkein syrjäisimmillä seuduilla? Franz Fischlerin komission puolesta antama vastaus (12. huhtikuuta 2000) Leader+ -yhteisöaloitteen täytäntöönpanon ennakoitu aikataulu on seuraavanlainen: lingvisti-juristit tarkastelevat tekstiä ja komissio hyväksyy suuntaviivat muodollisesti ennen kuin lopulliset suuntaviivat julkaistaan Leader+ -tiedonannossa virallisessa lehdessä. Sen jälkeen kun teksti on julkaistu virallisessa lehdessä, jäsenvaltioilla on kuusi kuukautta aikaa esittää ohjelmansa komissiolle, jolla on puolestaan enintään viisi kuukautta aikaa hyväksyä ne. Ohjelmien hyväksymisen jälkeen jäsenvaltioiden on valittava tuensaajat. Tähän on aikaa enintään kaksi vuotta. Havaittuaan Leader II -yhteisöaloitteen täytäntöönpanossa tiettyjä ongelmia, jotka liittyivät erityisesti eräiden rahoituskanavien monimutkaisuuteen, komissio toteaa Leader+ -tiedonannon luonnoksessa, että se suosii [mldr] turvautumista yleiskattavaan tukeen, kun tarkoituksena on yksinkertaistaminen, sanotun kuitenkaan rajoittamatta moitteettoman ja tarkan hallinnon periaatteen soveltamista. Lisäksi ohjelmissa on esitettävä rahavirtojen liikkeeseenlaskuun ja kiertoon liittyvät hallintojärjestelyt ja menettelyt sekä yhteisön rahoituksen tärkeimmät vaiheet lopulliseen tuensaajaan asti. Ennakkoarvioinnissa on varmistettava täytäntöönpanoa koskevien yksityiskohtaisten sääntöjen asianmukaisuus. Kaikki yhteisön maaseutualueet voivat saada tukea Leader+ -yhteisöaloitteesta, syrjäisimpien alueiden kaikkein syrjäisimmät maaseutualueet mukaan luettuina. Jäsenvaltioiden tehtävänä on tehdä Leader+ -aloitteen erityinen aluejako valitsemansa strategian perusteella.